ด่วน! NOK โร่แจง “จุฬางกูร” ทิ้งหุ้น ยันดำเนินตามแผนฟื้นฟูเต็มที่ ผลงานดีขึ้นเป็นลำดับ
ด่วน! NOK โร่แจง "จุฬางกูร" ทิ้งหุ้น ยันดำเนินตามแผนฟื้นฟูเต็มที่ ผลงานดีขึ้นเป็นลำดับ
16 พ.ค. 2561

สืบเนื่องจากกรณีมีการรายงานข่าวผู้ถือหุ้นรายใหญ่ของบริษัท สายการบินนกแอร์ จำกัด (มหาชน) หรือ NOK กำลังเจรจาขายหุ้นให้แก่สายการบิน “สิงคโปร์แอร์ไลน์” และ/หรือ “แอร์เอเชีย มาเลเซีย”
ล่าสุด นายปิยะ ยอดมณี ประธานเจ้าหน้าที่บริหาร NOK เปิดเผยถึงกรณีดังกล่าวว่า จากการตรวจสอบพบว่า ทางผู้ถือหุ้นที่ถูกกล่าวอ้างถึงไม่มีความประสงค์ที่จะขายหุ้นของบริษัทฯ แต่อย่างใด
ขณะที่ปัจจุบันนกแอร์ยังดำเนินงานตามแผนฟื้นฟูธุรกิจอย่างเต็มกำลัง เพื่อทำให้ผลประกอบการของบริษัทฟื้นตัวได้ดีขึ้นตามลำดับ
ทั้งนี้ บริษัทถือปฏิบัติตามกฏการเปิดเผยข้อมูลของตลาดหลักทรัพย์แห่งประเทศไทยอย่างเคร่งครัด ซึ่งหากมีการเปลี่ยนแปลงที่สำคัญเกี่ยวกับการถือหุ้นจะมีการส่งหนังสือแจ้งไปยังตลาดหลักทรัพย์ฯ ทันที
จากการตรวจสอบพบว่าผู้ถือหุ้นใหญ่ NOK ประกอบด้วย 1.นายณัฐพล จุฬางกูร จำนวน 540,060,809 หุ้น คิดเป็นสัดส่วน 23.77%, 2.บริษัท การบินไทย จำกัด (มหาชน) หรือ THAI จำนวน 495,390,721 หุ้น คิดเป็นสัดส่วน 21.80%, 3.นายทวีฉัตร จุฬางกูร จำนวน 420,016,284 หุ้น, 4 นางหทัยรัตน์ จุฬางกูร จำนวน 160,969,482 หุ้น คิดเป็นสัดส่วน 7.08% และ 5.นายพาที สารสิน จำนวน 18,653,000 หุ้น คิดเป็นสัดส่วน 0.82%
โครงสร้างผู้ถือหุ้น
อย่างไรก็ดี กระแสข่าวดังกล่าวเกิดขึ้น เนื่องจากก่อนหน้านี้มีรายงานว่า กลุ่มจุฬางกูร อยู่ระหว่างการเจรจาเพื่อขายหุ้นให้กับสิงคโปร์แอร์ไลน์ และแอร์เอเชีย มาเลเซีย